**30.06.2020**

**Comunicat de presă**

**Centralizarea rezultatelor înregistrate în prima sesiune a examenului de Bacalaureat 2020 în județul Călărași**

**În județul Călărași, rata de promovare (înainte de contestații) înregistrată de absolvenții studiilor liceale și care au susținut probele examenului de Bacalaureat în sesiunea iunie-iulie 2020, atât din promoția curentă, cât și din promoțiile anterioare este de 51,61%.**

**Pentru promoția curentă, rata de promovare este 61,19%, iar pentru promoțiile anterioare 19,41%.**

**În sesiunea iunie-iulie 2020, au promovat 847 de candidați, dintr-un total de 1768 candidați prezenți. Dintre aceștia, 774 de candidați sunt din promoția curentă, iar 73 de candidați sunt din promoțiile anterioare.**

Niciun candidat nu a obținut media 10.

**Pe discipline de examen, situația candidaților cu note de 10 este următoarea:**

* 13 au obținut nota 10 la proba de Limba și literatura română;
* 35 au obținut nota 10 la proba obligatorie a profilului;
* 46 au obținut nota 10 la proba la alegere a profilului și a specializării.

**Rezultatele (înainte de contestații) au fost afișate astăzi, 30 iunie, la ora 12:00, atât în centrele de examen, cât și pe** [**pagina web dedicată**](http://bacalaureat.edu.ro/IndexHarta.aspx)**.**

În conformitate cu prevederile art. 5 și ale art. 6 din Regulamentul UE 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date de abrogare a Directivei 95/46/CE (Regulamentul general privind protecția datelor - RGPD), precum și cu solicitarea Autorității Naționale de Supraveghere a Prelucrării Datelor cu Caracter Personal, Ministerul Educației și Cercetării a publicat rezultatele elevilor prin anonimizarea numelui și a prenumelui.

Contestațiile pot fi depuse atât în format fizic, cât și electronic, în zilele de 30 iunie, în intervalul orar 16:00 - 19:00 și pe data de 1 iulie, în intervalul orar 8:00 - 12:00. În acest caz, candidații completează, semnează și depun/transmit electronic și o declarație-tip în care se menționează faptul că au luat cunoștință că nota acordată ca urmare a soluționării contestației poate modifica, după caz, nota inițială, prin creștere sau descreștere. Pentru candidații minori, declarația-tip este semnată și de către părinții/reprezentanții legali ai acestora**.**

**Rezultatele finale vor fi anunțate duminică, 5 iulie.**